הוועדה למיזמים ציבוריים, כנסת 25, פרוטוקול מספר 3, 2023-02-22 00:00

אוהד טל: בוקר טוב חברים, אנחנו מתכנסים היום לבקשת חברינו, על מנת לקדם דיון בנושא השפעת הרפורמה הצפויה במערכת המשפט על עבודת הכנסת, בקשה לדיון לפי סעיף-111 (ה) לתקנון הכנסת, של חברי הכנסת רם בן ברק, אלון שוסטר ומטי צרפתי הרכבי

אוהד טל:       תראו חברים, אני מאמין גדול מאוד בדמוקרטיה, לכן אני רואה חשיבות גדולה בכך שהאופוזיציה תשמיע את קולה, בכל מקום, ובייחוד כאן, בבית הזה

אוהד טל:  זה לא סוד שאני תומך ברפורמה בכל ליבי, אני חושב שהתיקונים המוצעים בה הם הכרחיים, נדרשים ומתקנים את המצב באופן שמחזיר את השלטון לעם, והפעם לכלל חלקי העם, גם אלה שב-30 השנים האחרונות, הודרו ואף נרמסו תחת מחבש השיטה הקיימת

אוהד טל:      יחד עם זאת, אני אומר, באותה מידה של מחויבות, שלנו, כנבחרי ציבור בקואליציה, המחזיקים בכוח השלטון, ישנה אחריות נוספת, לעשות כל שביכולתנו כדי לקיים שיח אמיתי וכנה, להיות קשובים לציבור כולו ולנציגיו מהאופוזיציה, ולפעול כדי לייצר הסכמות רחבות ככל האפשר

אוהד טל:      יחד עם זאת, באותה מידה של מחויבות, אני אומר, שיש לנו אחריות נוספת, כנבחרי ציבור בקואליציה, שמחזיקים בכוח השלטון, והיא לעשות כל שביכולתנו כדי לאפשר קיום של שיח אמיתי וכנה בו נשמע את דעות כלל הציבור, את קול נציגי העם מהאופוזיציה, ונפעל כדי לייצר הסכמות רחבות ככל האפשר

אוהד טל:      ביום שני, בחרתי לצאת לפגוש את המפגינים ולשמוע אותם, את אלו שחושבים אחרת ממני

אוהד טל:  פגשתי ישראלים פטריוטים, אוהבי המדינה שחשוב להם להביע את החששות שלהם ואת הכאב שהם חשים

אוהד טל:  זה בעיניי ביטוי מופלא ומדויק של דמוקרטיה

אוהד טל:  הבנתי שכשיוצאים החוצה ומסתכלים לצד השני בעיניים, אז באמת ניתן לקיים שיח אמיתי ומכבד בין הצדדים, עם הקשבה והבנה

אוהד טל:  לא דרך המסננת של התקשורת, שלצערי מלבה במידה רבה את אש המחלוקת

קריאה: זה נכון לגבי כל ערוצי התקשורת, גם ערוץ 14

אוהד טל: לא נקטתי שם של אף ערוץ כזה או אחר, דיברתי על התקשורת

אוהד טל:  אני מבקש לעשות הפרדה בין רוב הציבור, שממש את זכותו ומפגין באופן ראוי ומכובד, לבין מספר אנשים, ממובילי המחאה, שהתבטאו בשבועות האחרונים במילים קשות ומזעזעות

אוהד טל:  לפעמים נדמה שהם מבקשים לא רק לשרוף את המגרש, אלא לנתץ עד עפר את יסודות הבית המשותף שלנו

אוהד טל:       ראש עיר וראשי ממשלה לשעבר, שקוראים לאנרכיה במדינה

אוהד טל:  אני לא משתמש במילותיהם המפורשות כדי לא להוסיף עוד שמן למדורה, צריך לעצור את השיח הזה, אלו התבטאויות שחייבות לעבור מן העולם

אוהד טל:  אני לא מבקש לטשטש או להקהות את המחלוקות שקיימות בנינו, אנחנו נדון בהן כאן ועכשיו בהרחבה

אוהד טל:       אני כן מבקש מכולנו, משני צדי המתרס, בואו נקיים את הדיון הזה בצורה ענייני, הדדית ומכבדת

אוהד טל:  אני לא רוצה לראות פה דברים שראינו בוועדות אחרות

אוהד טל:  כולנו צריכים לזכור שבסופו של דבר, עייני העם נשואות אל הבית הזה, אל כולנו

אוהד טל:  הם רואים את האופן בו אנו מתנהגים ושומעים את האופן בו אנחנו מדברים ומתווכחים

אוהד טל:  אומר זאת בלשון המעטה, הציבור לא שבע נחת

אוהד טל:       לפני הכול, ביקשתי להניח כאן את לפני כולנו בדיון את השלט הזה, בו כתוב ״דברי חכמים, בנחת נשמעים״

אוהד טל:  לאחר שאסיים את דבריי, כל אחד מחברי הכנסת יקבל את רשות הדיבור כשבתחילה ידברו חברי הכנסת שהגישו את הבקשה לקיום הדיון הזה, אחריהם שאר חברי הוועדה ואחריהם המוזמנים לדיון

אוהד טל:       אבקש שוב שננהל את הדיון בצורה מכובדת

אוהד טל:  וכעת אני רוצה להתייחס לטענות שהעליתם במכתבכם

אוהד טל:  הטענה המרכזית שהעליתם, היא שהרפורמה יוצרת מציאות שבה הממשלה מתחזקת על חשבון הכנסת, הטענה הזאת בעיניי היא חסרת בסיס, ואני אסביר

אוהד טל:  לפי שיטת הממשל במדינת ישראל, הממשלה, בין שלושת הרשויות, היא הרשות החלשה ביותר

אוהד טל:  בממוצע, היא נופלת כל שנתיים ושלושה חודשים, וב-20 השנים האחרונות, קשה להצביע על ממשלה שהייתה חזקה והאריכה ימים

אוהד טל:  מה גם, שהרפורמה לא עוסקת בשינוי היחס בין הרשות המחוקקת והרשות המבצעת

אוהד טל:       אני רוצה שנבוא לדיון הזה בניקיון כפיים

אוהד טל:  רק לפני חצי שנה הובאה הצעה של גנץ, ליברמן וסער, מהצד שלכם, לחיזוק הממשלה על חשבון הכנסת, לפיה לא יהיה ניתן להפיל ממשלה אלא ברוב של 70 או 90 ח"כים

אוהד טל:  אז איך עכשיו הטיעון הזה מובא נגדנו בעניין הזה?      טענתכם השנייה היא, ואני מצטט: ״תהיה פגיעה, לכאורה, בחקלאים, שעשויה להביא להפסדים כבדים ולהורדה חד צדדית, והאפשרות לעתור לבית המשפט על החלטות כאלו תידחה על הסף

אוהד טל:  וכן, גם תייתר את עבודת הוועדות, ובפרט את עבודתה של הוועדה למיזמים ציבוריים

אוהד טל: ״ הרפורמה לא עוסקת בסמכות בג״ץ להעביר ביקורת על החלטות מנהליות, או על חוקים שפוגעים בזכויות חיי אדם, גם ברפורמה המוצעת, תהיה לבג״ץ הסמכות לפסול חוקים מעין אלו, מה שהופך גם את הטענה הזו לנטולת כל בסיס

רם בן ברק: זה עדיין לא כתוב אבל, הם אמרו שיכניסו את זה בעתיד

אוהד טל: חברים, בלי הערות ביניים

רם בן ברק: אבל אתה צריך להיות מדויק

אוהד טל: רם, תרשום נקודות, ובשמחה אשמע את דבריך

אוהד טל:  אני מצטט שנית: ״קיומו של כוח פוליטי רב בידי הקבוצה הפוליטית, בלא איזונים ובלמים חזקים, הוא הגורם העיקרי לנכשלות כלכלית

אוהד טל: ״ אני רוצה לשאול שאלה, האם במציאות הנוכחית, לפיה אין כל מגבלה או כוח מרסן על כוחו של בג״ץ, שיכול לבטל כל החלטה של הכנסת, האם זה לא כוח פוליטי רב בידי רשות אחת? אותה רשות שמגיעה למצבים אבסורדיים שלא נשמעו ולא קיימים בשום מדינה מתוקנת בעולם, של פסילת חוקי יסוד, של דיון בהוצאה לנבצרות של ראש ממשלה

רם בן ברק: יש לך דוגמה?     

אוהד טל: הרגע נתתי שתי דוגמאות

רם בן ברק: לא, לא נתת

אוהד טל: פסילה של חוקי יסוד ועצם קיומו של דיון בהוצאה לנבצרות של ראש ממשלה

רם בן ברק: בית המשפט העליון דן בזה?     

אוהד טל: טוב, עד כאן דבריי

משה ארבל: אתה נגד פסילה של חוקי יסוד? עשו אותו כבר מדינה - - -      

דן אילוז: מעולם לא נפסל חוק יסוד

אוהד טל: חברים, אני מבקש, בלי הערות ביניים

אוהד טל:  שכל אחד ימתין בסבלנות לרשות הדיבור שלו

אוהד טל:  חברת הכנסת מטי צרפתי הרכבי, בבקשה

מטי צרפתי הרכבי: תודה אדוני

מטי צרפתי הרכבי:  דבר אחד, בנוגע לפתיח של דבריך בנוגע לרפורמה המשפטית או המהפכה המשפטית, איך שכל אחד יקרא לזה, אני הייתי שמחה, אם תוכל להרחיב

מטי צרפתי הרכבי:  מה הם לשיטתך, האיזונים והבלמים על הרשות המבצעת, שהרפורמה הזאת שומרת עליהם? כי נכון להיום, אתה טוען שיש יותר מידי איזונים ובלמים, אבל אני שואלת, באם הרפורמה תעבור כולה כמו שהיא, איפה יהיו האיזונים והבלמים?      

אוהד טל: הממשלה נשענת על רוב קואליציוני בכנסת

מטי צרפתי הרכבי: לא, לא, במהות

מטי צרפתי הרכבי:  בסוף יש ערכי מוסר, אם יחוקקו חוק שמאפשר להעלים מיסים, או פוטר מתשלום במיסים, את כל מי שהולך להתפלל בבית הכנסת, והחוק עובר ברוב של 64 ח״כים, איפה האיזונים והבלמים? מי יעצור את זה מלקרות ויגיד שזה לא תקין? גם בהסכמים הקואליציוניים, אם יחוקקו חוק שקובע שאפליה מגדרית לא תיחשב לגזענות? אז אני שואלת באמת, איפה האיזונים והבלמים?     שאלת המקום לאיזונים ובלמים של הרשות המבצעת, היא הדבר שמדאיג אותי יותר מכל

מטי צרפתי הרכבי:  שהרי אנו יודעים שהרשות המבצעת היא זו שגם קובעת מה הכנסת תצביע, אז איפה מהות האיזונים והבלמים? הייתי ראש רשות במשך 12 שנים ועשיתי רפורמות רבות ברשות הזו, לא הייתי סחיטה ולא כפופה לגחמות של קבוצות לחץ

מטי צרפתי הרכבי:       ידעתי שיש לצדי אנשי מקצוע, הגזבר, המהנדס והיועץ המשפטי, נטולי אינטרס למעט טובת הציבור, והם ׳שומרי הסף׳

מטי צרפתי הרכבי:  הם היו המצפן שלי, דייקו עבורי לכל אורך הדרך מה מתאים על פי חוק ומה לא

מטי צרפתי הרכבי:  ׳שומרי הסף׳ משמשים ככלי הטוב והחשוב מכל על מנת לאפשר קיום של משילות וחוסן

מטי צרפתי הרכבי:      גם כיושבת ראש וועדה לתכנון ובנייה, שהוא נושא מאוד רגיש, היועץ המשפטי עזר לי להבין איפה מגבלות החוק

מטי צרפתי הרכבי:  הרי הרפורמה לא נוגעת רק לבית המשפט וליועצים המשפטיים, אלא מכילה בתוכה הרבה מאוד חוקי, תתי סעיפים ותתי תתי סעיפים, לצד הסכמים קואליציוניים כובלים ודרקוניים, אז אני באמת רוצה לדעת איפה האיזונים והבלמים שעומדים מול הדבר הזה? אם יהיה, תיאורטית, ראש ממשלה בישראל, שירצה להוביל משהו שהוא לא מוסרי? מי יכול לבלום מהלך כזה? למי יש את הכוח לעצור את זה? איפה מדייקים בין הכוח כמשחית לבין הכוח כמושל?      

אוהד טל: יש אינסוף תשובות לשאלה הזו

אוהד טל:  עצם הנחת היסוד, שמי שיכול להשתגע הם רק נבחרי הציבור, בעיניי היא מעוותת

אוהד טל:  בית המשפט יכול להשתגע ולקבל החלטות מרעות, לא פחות מאשר נבחרי הציבור

אוהד טל:  ההבדל היחידי הוא שנבחרי הציבור צריכים לתת דין וחשבון לציבור, ובמידה ויקבלו החלטות שפוגעות בציבור, הם לא ישמשו בתפקידם

אוהד טל:       בנוסף, ברפורמה המוצעת, בית המשפט מקבל סמכות לפסילת חוקים שלראשונה אף מעוגנת בחוק

אוהד טל:  אלא שמדובר בסמכות מוגבלת, משום שלא ייתכן שלבית המשפט תהיה יכולת לפסול כלאחר יד, לפי ראות עיניו כל חוק שלא יהיה לרוחו

אוהד טל:  לכן נשמרת סמכותו לפסול, אך היא תצריך התכנסות של רוב

אוהד טל:       ברגע שהרשות המבצעת מורה על קידום של הליכים מנוגדים לחוק, כמובן שייפסל

מטי צרפתי הרכבי: מה מבטיח לי את זה?      

אוהד טל: זה מה שהרפורמה אומרת

מטי צרפתי הרכבי: צריך רוב של 15 מתוך 15, ואנחנו יודעים שיש אינטרפרטציות לחוק

אוהד טל: אנחנו באים לשנות

אוהד טל:  לתקן מציאות

אוהד טל:  הסמכות לפסול חוק באופן בו זה נעשה היום צריכה להשתנות

אוהד טל:  זה לא יכול להיות שבית המשפט קורא חוק, דן בו ומקבל את ההחלטה הסופית, שעל פי שיקול דעתו בלבד יקום או ייפול דבר

אוהד טל:  ניקח לדוגמה את פסילת השר אריה דרעי

אוהד טל:  מדובר בפסילה שלא עומדת בלשון החוק

מטי צרפתי הרכבי: כרגע, כי שינו את החוק, כי הוסיפו את המילים ׳מאסר בפועל׳

מטי צרפתי הרכבי:  זה חוק יסוד

מטי צרפתי הרכבי:  אבל דרך אגב, בית המשפט לא טיפל בחוק, אלא טיפל בעילת הסבירות

אוהד טל: זה לא משנה, אנחנו רוצים להגביל את כוח שיקול דעתו של בית המשפט

משה ארבל: נשמע לך הגיוני שבית המשפט יחליט מה סביר ומה לא?      

מטי צרפתי הרכבי: נשמע לי מאוד סביר

משה ארבל: 15 אנשים שיושבים ומחליטים עבור כולם מה סביר? אתם מדברים על איזונים ובלמים? הרי איבדתם בשבוע הזה את הכול, את כל האיזונים והבלמים

אוהד טל: ברור לי שמדובר בנושא חם, אבל אני מבקש מכולנו להתאפק

מטי צרפתי הרכבי: לשיטתך, מאחר ונבחרתם לארבע וחצי שנים, יום הבחירות הוא הכוח שמדייק את האיזונים והבלמים של הרשות המבצעת

אוהד טל: לא, אני פירטתי ארבעה דברים שונים עכשיו, לא דיברתי רק על הבחירות

מטי צרפתי הרכבי: טוב, אז לענייננו

מטי צרפתי הרכבי:  זה לא סוד שמה שקורה עכשיו במדינה, מזעזע ברמה כזו או אחרת את היציבות הכלכלית של מדינת ישראל

מטי צרפתי הרכבי:  אנחנו שומעים את זה ממובילים במשק ומכוחות כלכליים בינלאומיים

מטי צרפתי הרכבי:  הרבה מאוד פרויקטים ומיזמים כלכליים שמובילים במדינת ישראל, מתבססים על אשראי והלוואות שאנחנו מקבלים מכוחות כלכליים זרים

דן אילוז: כשתפסיקו להפחיד את הציבור הכול ייראה אחרת

אוהד טל: חברים, ביקשתי בלי הערות ביניים

מטי צרפתי הרכבי: הטלטלה שקורית עכשיו, מבלי לשפוט אותה כרגע, עשויה להזיק למיזמים ציבוריים, בעיקר באספקטים כלכליים

מטי צרפתי הרכבי:  אם מדברים על הוועדה הזו, אז אני חושבת שגם לרפורמה יש השלכות כלכליות, על מיזמים שתלויים בהלוואות ובאשראיים בינלאומיים

מטי צרפתי הרכבי:      דבר נוסף שארצה לדבר עליו הוא הנושא של ביקורת ציבורית ושיתוף ציבור

מטי צרפתי הרכבי:  בחודשיים האחרונים אני למדה, וזו פרקטיקה שהפכה שגורה בכנסת ישראל, שחוקים מקבלים פטור הנחה בפני הכנסת

מטי צרפתי הרכבי:  זאת אומרת, לא פועלים בדיוק לפי הזמן הנדרש שמאפשר זמן של 45 ימים, בהם הציבור רשאי להגיב לחוק חדש, אלא יש הליכים מהירים של כל הקריאות

מטי צרפתי הרכבי:       ראינו את זה בכל החוקים האחרונים שאושרו

מטי צרפתי הרכבי:  זו הפרקטיקה, ואכן היא מותרת על פי חוק, אבל זו פרקטיקה שמנהלת תהליך מואץ

מטי צרפתי הרכבי:  ומתוקף זה, אני שואלת, מה בעצם יבטיח לנו, במידה ונרצה לקדם חוקים עם אספקטים שונים, שעמדת ההמשלה היא לא זו שתקבע? כי כמו שכבר ראינו, פרקטיקה של הליך מואץ הפכה שגורה, והיא עוקפת שיתוף ציבור, ביקורת ציבורית ופרסום ברשומות

מטי צרפתי הרכבי:      דבר שלישי שצוין במכתבנו זה הצורך להגן על ענפי המשק

מטי צרפתי הרכבי:  במקרה שייצאו חוקים שיכולים לפגוע בסקטור כזה או אחר, בית המשפט לא יוכל לתת סעד

מטי צרפתי הרכבי:  לדוגמה, סיטואציות שיפגעו ענפי המשק, בדגש על המרחב הכפרי, שסומן כאוכלוסיית ׳יעד׳, במשק החלב, בביצים, במגדלי התפוחים וכיוצא בזה

אוהד טל: טוב, רם בן ברק, בבקשה

רם בן ברק: תודה אדוני היושב ראש

רם בן ברק:  אני חושב שאנחנו נמצאים ברגע רע מאוד למדינת ישראל

רם בן ברק:  שמעתי את דברי הפתיחה שלך, ולצערי הרב לא הצלחת לשכנע אותי

רם בן ברק:  שנינו מסכימים שרצוי שיבוצעו שיפורים במערכת המשפט הישראלית, אך דרך הביצוע שאותה מציעים עכשיו היא לא הנכונה, ונראה לי שאפילו אתה יכול להסכים על כך

רם בן ברק:  כבר שבעה שבועות, שעשרות אלפי ישראלים יוצאים לרחובות ומביעים את דעתם הנחרצת על המהלכים שמובילה הממשלה, בעוצמת התנגדות יוצאת הדופן

רם בן ברק:       די להסתכל על מה שקורה היום בציבור הישראלי, כדי להבין שמדינת ישראל, המקום המורכב הזה שבו אנו חיים, חייבת למצוא דרך לרתום אליה את רוב העם על מנת לבצע פעולות שמנוגדות לאידיאולוגיה של צד כזה או אחר

רם בן ברק:  אם המדינה לא תפעל מתוך הסכמה לאומית לא מלאה, אך רחבה ככל הניתן, אז בוודאות שזה עתיד להתרסק

רם בן ברק:      כידוע, השליטה שלנו ביהודה שומרון מנוגדת לתפיסת עולמי, אך מעולם לא פקפקתי אפילו לשנייה, בכוונותיי לבצע את מה שהממשלה מטילה עליי לעשות

רם בן ברק:  ידעתי שיש בית משפט שבוחן את החלטות הממשלה ונותן אישורים

רם בן ברק:  לכן, גם אני וגם שלושת ילדיי, שלשמחתי מחזיקים בדעה כמו שלי, עשינו את המוטל עלינו בלי לחשוב פעמיים

רם בן ברק:       אתם עושים עכשיו שינוי כל כך מהותי, שמשנה את פני המשטר בישראל, ושכל כך הרבה אנשים, כולל מהמחנה שלך, חושבים שהוא מוגזם

רם בן ברק:  האם אתה חושב שהסולידריות הזאת תישמר גם עכשיו? שזה לא ייפגע ביכולת שלנו להילחם מול אויבנו? כי אני חושב שזה יפגע בוודאות

רם בן ברק:  אני לא נגד ביצוע שינויים במערכת המשפט, אבל זה לא צריך להיעשות בצורה כל כך דורסנית וקיצונית עם סעיפים כמו רוב של 15 מתוך 15 ופסקת התגברות ב-61

רם בן ברק:       אומר שמחה רוטמן, יושב ראש ועדת חוקה ומוביל הרפורמה, שהם חייבים להעביר את הרפורמה בשביל לשלוט

רם בן ברק:  ומה זה אומר בשביל לשלוט? למשל, אם נרצה להיכנס לבתים ללא צו כדי לחפש נשק, מה שנראה הגיוני לכולנו, גם לי, אז נעשה את זה, כי זה מה שאנחנו צריכים בשביל לשלוט

רם בן ברק:       אנחנו בטוחים שהדבר הזה יוביל, ממה שנראה כרגע כקונצנזוס, לפתח שיוביל אותנו למצב איום ונורא: הדברים האלה כבר מונחים על השולחן

רם בן ברק:  מצב שיאפשר לחוקק חוק שמבטל נכסים לחלוטין ומחרב את החקלאות הישראלית, מבלי שבית המשפט יוכל לעצור את זה ולשים גבול, שיאפשר לחוקק חוק שיאפשר לראש ממשלה למנות את מי שהוא רוצה לשר, ללא שום קריטריון למעט היותו בגיר, מה שיוביל לכך שאיזה שהוא ראש ממשלה, באמצעות החוק הזה , ימנה את ילדיו לשרים

רם בן ברק:  אני משוכנע שזה יקרה

רם בן ברק:      כבר היום יש חוק שמגביל מפלגות מלהתמודד לכנסת, מפלגות שוועדת הכנסת תמיד פוסלת אותן, אבל מי בית המשפט, משיקולים כאלה ואחרים מאפשר להן להתמודד

רם בן ברק:  הרי זו הנצחה של שלטון הימין לעולם ועד

רם בן ברק:  אנחנו מובלים לדיקטטורה

רם בן ברק:       אנחנו לא צריכים ללכת כעיוורים, יש לנו דוגמאות

רם בן ברק:  תראה מה קורה בפולין ובהונגריה, שינויים קטנים שהם ביצעו בדיוק באותם הדברים: באופן בחירת שופטים ובביטול הייעוץ המשפטי

רם בן ברק:  ראינו בצורה ברורה איך פוסלים את הייעוץ המשפטי, כאן ממש בוועדת חוקה, ומבטלים את חשיבות הצורך בחוות דעתם

רם בן ברק:       אנחנו הולכים לרסק את המדינה, להפוך אותה לדיקטטורה, והגורם לכך הוא ביטול כל הבלמים שיש על הממשלה

רם בן ברק:  שר האוצר אמר שידאג לזכויות הפרט, לפלסטינים, למיעוטים

רם בן ברק:  ״מה אתם לא סומכים עליי? קיבלתי ארבעה מנדטים״ - זו הגישה, והיא בעייתית

רם בן ברק:  צריך להפסיק את החקיקה הזאת

רם בן ברק:  היא תפגע בחקלאות, במיזמים חברתיים, מי בכלל יעשה כאן מיזמים חברתיים? זה יהיה חברתי לשליש מהעם

רם בן ברק:  אין טיפה אחריות לאומית למה שקורה כאן? אין הסתכלות קדימה?     

אוהד טל: אנחנו בעד הידברות, בעד להגיע להסכמה

אוהד טל:  יום למחרת הודעת הנשיא, יצא שמחה רוטמן לתקשורת ואמר שידינו מושטת

אוהד טל:  למה עד לרגע זה, לא הנחתם שום הצעה מסודרת על השולחן כדי להוביל לאיזה שהוא דיון? תענה לי על השאלה הזאת

מטי צרפתי הרכבי: לנו במפלגת יש עתיד, בשונה ממפלגת הליכוד, יש מצע

מטי צרפתי הרכבי:  במצע יש פרק של החוקה - - -      

אוהד טל: אני עברתי על המצע שלכם לפני הבחירות, ואני באמת לא רוצה להיכנס לזה ולתת ציונים, אבל יש המון סיסמאות ואין שום תוכנית עבודה

מטי צרפתי הרכבי: לפחות יש מצע, בשפיטה כתוב שצריך למנות יותר שופטים, להוסיף ערכאה שיפוטית נוספת כדי לקצר ולהקל על העומס של בתי המשפט - זו דרך אגב, תוכנית עבודה

מטי צרפתי הרכבי:  אבל כשבאים לארבע וחצי שנים, ויצאו הצהרות בחירות רבות על דברים שנוגעים לכלל אזרחי המדינה, הדבר הראשון שיש לעשות זה להכשיר שר אחד, הדבר השני זה להוסיף תקציבים לאיפור של גברת ראש הממשלה, אלה הדברים הראשונים? יש כל כך הרבה - - -      

אוהד טל: אנחנו מדברים על הרפורמה

מטי צרפתי הרכבי: אבל מה החיפזון?      

אוהד טל: לא, זה לא חיפזון, 30 שנה אנחנו מחכים לביצוע של הדבר הזה

מטי צרפתי הרכבי: אני רוצה לראות במצע של הליכוד פירוט שמתייחס לרפורמה הזאת

מטי צרפתי הרכבי:  לא מצאתי, גם לא בהצהרות הבחירות

דן אילוז: כנראה שלא הסתכלת מספיק, כי אמרנו שנעשה רפורמה

רם בן ברק: עם כל הכבוד, ראש הממשלה לא אמר את זה

מטי צרפתי הרכבי: ראש הממשלה דיבר על חינוך לגיל הרך, על הארנונה, על המשכנתא, על גני הילדים, הוא לא דיבר על הרפורמה

דן אילוז: יריב לוין דיבר על זה, אוחנה דיבר על זה

דן אילוז:  בנוגע למצע שלכם, אשמח להגיד, שנכון שהיו בו כמה רעיונות טובים, אבל בשל העובדה שהפסדתם בבחירות המצע שלכם לא רלוונטי

רם בן ברק: אני רוצה לענות לשאלתך

רם בן ברק:  אנחנו מוכנים ורוצים לבוא ולדבר, אבל לא מוכנים בשום פנים ואופן, וזו גם עצה שאעביר לראש המפלגה שלי, לא ללכת לדבר בעוד שהחקיקה נמשכת

רם בן ברק:  מפני שזה אומר שאנחנו מדברים על הרפורמה שלך

רם בן ברק:  לנו אין רצון לשנות את החקיקה ב-5%

רם בן ברק:  שיח אמיתי דורש משני הצדדים לבוא לדיון בידיים נקיות

אוהד טל: אנחנו באים בידיים נקיות

רם בן ברק: לא אתם לא

אוהד טל: אנחנו כן

אוהד טל:  אבל יחד עם זאת אתה צריך להבין שאין פה שוויון

אוהד טל:  אנחנו קיבלנו את אמון הציבור כדי להוביל את השינוי ברפורמה מתוך - -     

מטי צרפתי הרכבי: הרוב לא מורם מעל החוק, מה הבלמים?      

אוהד טל: שנייה, - - המחויבות שלנו לציבור שבחר בנו

רם בן ברק: אין בעיה, אז תרסקו את המדינה

אוהד טל: אנחנו מוכנים לבוא לבית הנשיא ולדבר

אוהד טל:  בכל שעה

אוהד טל:  לא אמרנו דבר על אחוזים

רם בן ברק: אז תעצור את החקיקה

אוהד טל: לא

אוהד טל:  לא נעצור את החקיקה, זה לא הגיוני

דן אילוז: גם למשא ומתן מול הפלסטינים אתה בא עם תנאים? או שרק למשא ומתן איתנו?      

רם בן ברק: אין לי תנאים

רם בן ברק:  לא עם הפלסטינים ולא איתך

רם בן ברק:  אתה בא עם תנאי

רם בן ברק:  אתה שם את התנאי הכי גדול כשאתה אומר שהחקיקה נמשכת, על מה אתה מדבר?      

דן אילוז: כשאתה מגיע למשא ומתן עם הפלסטינים, אתה מציב לזה תנאי של הפסקת המשכורות לטרוריסטים?      

רם בן ברק: בגלל זה אני לא מנהל משא ומתן עם הפלסטינים

רם בן ברק:  למה אנחנו לא מנהלים איתם משא ומתן?     

דן אילוז: אתה נגד משא ומתן עם הפלסטינים? אלא אם הם עומדים בתנאים בסיסיים?      

רם בן ברק: אני בעד משא ומתן עם הפלסטינים, אתה באמת רוצה עכשיו להכניס את זה לדיון?    

אוהד טל: טוב, תודה רבה

אוהד טל:  חבר הכנסת דן אילוז, בבקשה

דן אילוז: כן, אם לא הבנתם אני חושב שהרפורמה הזו היא טובה מאוד לדמוקרטיה הישראלית - -      

רם בן ברק: אני חייב ללכת, סליחה

דן אילוז: - - ולפני הכול, טובה לעבודת הכנסת

דן אילוז:  את התזה שלי בתואר השני עשיתי על השאלה הזאת בדיוק

דן אילוז:  על הממשק שבין הכנסת ועבודתה לבין מה שנקרא ביקורת שיפוטית והשפעתה על תהליך החקיקה בכנסת

דן אילוז:  תמיד שאולים כמה כבר חוקים בג״ץ ביטל?      

הידי נגב: 22 חוקים, פחות מצרפת בהרבה דרך אגב

אוהד טל: אתה לא ברשות דיבור, בפעם הבאה אתה תצא

דן אילוז: אתה צודק

דן אילוז:  כולם שואלים על המספר הזה, ואני הוכחתי, דרך ראיונות עם אנשי מקצוע ודרך פרוטוקולים של ועדות, שההשפעה האמיתית, היא בתוף עבודת החקיקה

דן אילוז:  וזה עניין שעולה הרבה מאוד פעמים כשבראשו השאלה, האם זה חוק שבג״ץ מעביר או לא

דן אילוז:  בדרך כלל זה בא מהייעוץ המשפטי של הוועדה, שמבצעים את עבודתם נאמנה, וכן, תפקידם הוא להעלות הסתייגויות, התנגשויות ושאלות שעלולות להביא לבלימה של חוק מול בג״ץ

דן אילוז:      הבעיה היא בהשפעה הדרמטית, הבאתם כל מיני דוגמאות על רפורמות, שהן רפורמות של מדיניות, ואתם מעלים שאלות של מה יקרה אם בג״ץ לא יוכל להתערב על מנת לבטל את המדיניות הזאת? למשל הרפורמה בחקלאות, המדינה צריכה לבקש אישור מבג״ץ לפני ביצוע של רפורמה בחקלאות? הרי זה חלק ממדיניות כלכלית של ממשלה נבחרת

מטי צרפתי הרכבי: בלמים ואיזונים

דן אילוז: הממשלה היא זו שצריכה לקבוע

מטי צרפתי הרכבי: אתה יודע מה, מה ה - - -      

דן אילוז: אני לא הפרעתי לך, נכון? כיבדתי מאוד את אוהד, והלוואי שכל דיוני הרפורמה היו מתנהלים כפי שהוא מנהל את הדיון הזה

דן אילוז:  מדיניות הממשלה צריכה להיקבע על ידי הממשלה, בצורה חוקית, אבל בהחלטת הממשלה

דן אילוז:  על פי מה ששמעתי מחבריי באופוזיציה, ההבדל המהותי בנינו, הוא באמונה

דן אילוז:  אנחנו מאמינים בעם ישראל

דן אילוז:  ציבור הבוחרים שלנו מסר לנו את המנדט למשול באמונה שהשלטון יקבל החלטות מושכלות, וידע לפעול תוך שמירה על איזונים נכונים, לא שילכו - - -     

מטי צרפתי הרכבי: מי זה עם ישראל?      

דן אילוז: העם שהצביע בבחירות לשלטון שנבחר

דן אילוז:  אתם מפחדים מעם ישראל, אתם מאמינים במיעוט קטן - - -      

מטי צרפתי הרכבי: אל תגיד לי במה אני מאמינה, אני מאמינה בעם ישראל

דן אילוז: אני מאמין בעם ישראל שנבחר בבחירות דמוקרטיות, אתם שמים את אמונכם בידם של מועדון סגור שמייצג את הדעות שלכם ומבטל כל דבר שלא מיושר בקו שלכם

דן אילוז:  לעם ישראל יש את הזכות לקבוע את עתידו

מטי צרפתי הרכבי: איזונים ובלמים

דן אילוז: את באמת לא מסוגלת שלא להפריע, נכון? עם ישראל זכאי לקבוע את עתידו, את המדיניות שתתווה לנו את הדרך שבה אנחנו רוצים ללכת

דן אילוז:  אגב, דיברתם על הסכמה לאומית רחבה, אז אני רוצה לחזק את דבריו של יושב ראש הוועדה, חבר הכנסת אוהד טל, ולומר בצורה ברורה, אנחנו רוצים הסכמה לאומית רחבה ומוכנים, כמו שאמרו כבר לפניי, ראש הממשלה, שר המשפטים, יושב ראש וועדת חוקה, כולנו רוצים בהידברות ואף מוכנים לוותר בנושאים מסוימים בתוך המשא ומתן

דן אילוז:       לכן הדבר היחיד שצריך לעשות זה להגיע למשא ומתן

דן אילוז:  יש אדם אחד שמונע הסכמה רחבה, ומשום מה כולם מתיישרים אתו וזה הוא יאיר לפיד, מי שרוצה להגיע להסכמה רחבה צריך ללחוץ על יאיר לפיד להגיד לשולחן המשא ומתן

דן אילוז:  אני שומע שגם פה מתיישרים אתו וזה עצוב לי מאוד, כי אני באמת מאמין שאת רוצה להגיע להסכמה רחבה, אבל כל מה שאתם עושים זה לפגוע ביכולת שלכם להשפיע

דן אילוז:       את מדברת על איזונים ובלמים ואמרת דברים טובים וחשובים שיכולים להשפיע על תוצאות הרפורמה ואף לשפר את איכותה

דן אילוז:  לא בהסכמה מלאה, אבל בהשפעה

דן אילוז:  אבל מקום לבחור לקיים את יכולתכם להשפיע, אתם בוחרים להחרים את המשא ומתן, וזו התנהגות שפשוט תביא אתכם לאפס השפעה

מטי צרפתי הרכבי: הוועדה למיזמים ציבוריים היא ועדה של חברי כנסת, ותפקידה הוא לפקח על עבודת הממשלה

מטי צרפתי הרכבי:  אנחנו מקיימים היום דיון לפי סעיף-111 (ה), והייתי רוצה לשמוע את עמדת המשרדים הרלוונטיים, משרד הכלכלה, משרד האוצר, משרד החקלאות, רשויות רלוונטיות וכל המשרדים שהרפורמה קשורה בהם

מטי צרפתי הרכבי:       אני מניחה שהם הוזמנו ולא הגיעו, אז צריך לקיים ישיבה נוספת ולשמוע את עמדתם בצורה ברורה, כי מדובר בעמדה חשובה

מטי צרפתי הרכבי:  זו וועדה שדנה במיזמים ציבוריים, ואנחנו כגוף מפקח על הממשלה, חייבים לשמוע את עמדתם

מטי צרפתי הרכבי:  אני לא כאן כרשות מבצעת, אלא כרשות מחוקקת, אמנם באופוזיציה, אבל רשות מחוקקת, וזו חובה של כולנו, לשמוע את עמדת משרדי הממשלה, קרי הרשות המבצעת

מטי צרפתי הרכבי:  זה מאוד חשוב לי, אני מניחה שתהיה פגישת המשך, ועמדתם צריכה להישמע

אוהד טל: מטי, לפני שאת יוצאת אני רוצה לענות ברשותך על כמה מהטענות שהעליתם: א׳- בנושא של תהליך חקיקה מואץ ופטור מחובת הנחה: ועדת הכנסת מאשרת לשני חוקים לכל היותר, מידי בשבוע, לקבל פטור מחובת הנחה

אוהד טל:  זה דבר שמקובל כאן בכנסת, ולכן קשה לומר שיש פה תהליך שחורג באיזו שהיא צורה ממה שמקובל בכנסת גם מהתקופה בה אתם הייתם בשלטון

מטי צרפתי הרכבי: גם כשמדובר בחוקי יסוד?     

אוהד טל: כן

אוהד טל:  למיטב ידיעתי, כל חוקי הרפורמה עוברים את התהליך כולו מקצה לקצה, כך שאי אפשר לטעון על תהליך חקיקה מואץ בעניין הזה

אוהד טל:       ב׳, בנושא ההתנגדות הציבורית: העובדה שיש ציבור שמוחה היא לגיטימית ותקינה

אוהד טל:  אבל יחד עם זאת, יש ציבור שהרפורמה הוצגה לו, ששלח אותנו לקדם אותה

מטי צרפתי הרכבי: אתה יכול להפנות אותי ל- Reference?     

אוהד טל: מטי שניה

אוהד טל:  נציגי הליכוד דיברו על הנושא הזה בזה אחר זה, לא רק בקמפיין הבחירות

אוהד טל:  ה- Reference הטוב ביותר הוא החברה שלכם, שבערב הבחירות הזהירו את הציבור בדיוק ממה שאנחנו עושים עכשיו, מהרפורמה שעתידה לקרות

מטי צרפתי הרכבי: ברור, כי בראש המדינה עומד אדם שחשוד בשוחד, מרמה והפרת אמונים

אוהד טל: אז אתם לא יכולים ״להחזיק את החבל בשני הקצוות״, מצד אחד להזהיר מפני מה שנעשה, ומצד שני לומר שלא אמרנו שזה מה שנעשה, זה לא הגיוני בכלל

אוהד טל:       ג׳, העליתם טענה שאם החוק יאפשר, יהיה פה מינוי של ילדי ראש ממשלה לשרים: אני רוצה שתנהגי באותה מידה ותצאי נגד כל הנפוטיזם שמתרחש בבית המשפט העליון, של מינויי קרובים ואנשי שלומם

מטי צרפתי הרכבי: ראית אתמול בערוץ 13 מי השופטים שנבחרו בתקופה האחרונה? כולם נבחרו בקונצנזוס ובהשתתפות מלאה של איילת שקד

אוהד טל: בסדר, כשיש וטו לשופטים - - -      

מטי צרפתי הרכבי: לא היה וטו, עכשיו יש

אוהד טל: ד׳, בנושא פגיעה בזכויות הפרט ובמיעוטים: היוזמה והמוטיבציה של קידום הרפורמה היא בדיוק בגלל חשיבות הדבר הזה

אוהד טל:  זכויות מיעוטים לא נשמרו על ידי בג״ץ, אלא רק זכויותיהם של צד מיעוטים מאוד מסוים

אוהד טל:  אנחנו רוצים לאזן את הדבר הזה, זו היא מטרת הרפורמה

אוהד טל:       בהנחה שהדיון הזה לא משודר, זכיתי בכך שהרכב הוועדה הוא של אנשים רציניים, מכובדים, מכבדים ומלאי אכפתיות

אוהד טל:  אני פונה אלייך מעומק הלב, בואו נגלה אחריות, בואו נדבר, אנחנו מבינים שהרפורמה צריכה לעבור בהסכמה רחבה, אבל אני באמת מתחנן ומבקש, בואו נדבר

מטי צרפתי הרכבי: חייבים לעצור את החקיקה

אוהד טל: אנחנו לא יכולים לעצור את החקיקה, זה לא הגיני לבקש את זה

אוהד טל:  ככה עובדת דמוקרטיה, כמו בהליך, עם קריאה טרומית, ראשונה, שניה ושלישית

מטי צרפתי הרכבי: זה לא אנחנו שביקשנו, זה הנשיא, שרואה את הקרע בעם ומבקש לנשום, לעצור לרגע ולדבר

אוהד טל: הנשיא אמר לכם לבוא ולדבר עד הקריאה הראשונה

מטי צרפתי הרכבי: זו ועדת מיזמיים ציבוריים

מטי צרפתי הרכבי:  הייתי רוצה לדעת מי ממשרדי הממשלה באמת הוזמן ולמה הם לא נמצאים כאן

אוהד טל: לא שאני מגן על עמדתם, אבל הם מרגישים שיש כאן ניסיון לדיון פוליטי

מטי צרפתי הרכבי: אדוני צריך לדרוש מהם להגיע, זה חלק מהפיקוח שלנו על הרשות המבצעת

אוהד טל: רשמתי את זה בפניי, ונראה מה אנחנו עושים

אוהד טל:  בבקשה מטי, תמסרי לראש המפלגה שלך לבוא לדבר

אוהד טל:  את חברת כנסת רצינית, אני סמוך ובטוח שהמסר יעבור

הידי נגב: תודה אדוני היו״ר

הידי נגב:  אני רוצה להודות לחברי הכנסת שיזמו את הדיון

הידי נגב:  ראיתי את רשימת המשרדים שהוזמנו וחבל לי שהם לא הגיעו לפה

הידי נגב:  אני חושב שעמדתם בנוגע לאפשרויות של השפעת הרפורמה, או שנכון יותר לומר של ההפיכה המשטרית, כי זה בעצם שינוי משטרי מוחלט של הדמוקרטיה

אוהד טל: שינוי משטרי שהוצג לציבור ושהציבור בחר לממש אותו

אוהד טל:  ככה לא נראית הפיכה, הפיכה היא מושג שמדויק יותר לומר על מקרים בהם שופט מחליט לשנות את כללי המשחק בחדרי חדרים

הידי נגב: במדינת ישראל הממשלה שולטת בכנסת לחלוטין, היא עושה זאת באמצעות מינויי יו״רים מטעמה בוועדות החשובות, במינוי יושב ראש הכנסת, שלמעט פעם אחת תמיד היה מינוי מתוך הממשלה, באמצעות ועדת שרים לענייני חקיקה, שם היא המחוקקת בפועל ובאמצעות משמעת קואליציונית של ההסכמים הקואליציוניים

הידי נגב:       למעשה, הממשלה היא הכנסת

הידי נגב:  היא גם המחוקקת וגם המבקרת

הידי נגב:  זה מצחיק, אבל אנחנו נמצאים באיזו שהיא הצגה

הידי נגב:  מה שנגיד כאן לא באמת חשוב

הידי נגב:  אנחנו מקבלים את הכתבות הממשלה, כנ״ל לגבי יושב ראש הוועדה, שכנראה בסוף יפעל בכפוף להוראות שיקבל מהממשלה

אוהד טל: טוב, אדוני, אם אתה אומר שאין משמעות למה שנאמר כאן אז חבל שתדבר

הידי נגב: תן לי לסיים, יש דבר שנקרא - - -     

אוהד טל: לא אדוני, אם אתה חושב שמדובר בהצגה אז אין לך רשות דיבור

אוהד טל:  תודה רבה על דבריך

אוהד טל:  הבא בתור, שלומי פרץ, התנועה למשילות ודמוקרטיה, בבקשה

שלומי פרץ: תודה אדוני היושב ראש, אני מצטרף לתודות ליוזמי הדיון, שחבל לי שהם לה פה אבל אני מבין שמדובר ביום עמוס, ורואה חשיבות רבה בקיומו

שלומי פרץ:  אני חושב שזה טוב שהכנסת מנהלת דיונים על השלכות הרפורמה במערכת המשפט, כמובן שישנן השלכות, ואם לא היו, לא היה בה צורך

שלומי פרץ:       ההשלכות הן לכל רוחב העשייה הממשלתית במדינת ישראל, ושאלת הכותרת בנושא הדיון היא ״כיצד תשפיע הרפורמה הצפויה במערכת המשפט על עבודת הכנסת״ - באופן המובהק ביותר, זה המקום שקל ביותר להצביע בו על האופן בו הרפורמה משפיעה

שלומי פרץ:       הרפורמה ותיקוני החקיקה מחזקים את הכנסת, משיבים לידי הכנסת את הכוח והסמכות שנגזלו מהם ב-30 השנים האחרונות

שלומי פרץ:  לראשונה מושכלת היסוד, לפיה בית משפט לא יכול לפסול חוקי יסוד, התקדמה אתמול משמעותית, פסקת ההתגברות וכל הדברים האלה שמחזירים את הסמכות לכנסת, ומבטיחים שהדיון ייעשה כאן

שלומי פרץ:       האיזונים והבלמים , שעלו פה שוב ושוב, מתבצעים על ידי הבחירות

שלומי פרץ:  ממשלה שתרצה להיבחר פעם נוספת, תצטרך לממש בפועלה ערכים שמבטאים את רצון הציבור

שלומי פרץ:  כפי שהציג אדוני בתחילת הדברים, המשוואה בין חוזק הממשלה ביחס לחוזק הכנסות , מוכיחה את עצמה, בייחוד כשכל ממשלה מורכבת מחמש עד שבע מפלגות בכל פעם, וכל מפלגה מאזנת את הצד השני

שלומי פרץ:  ראינו דוגמה לכך בשבוע שעבר, כש- ׳חוק הכותל׳ עורר פתאום סערה ומיד נגנז והתבצעו בו שינויים

שלומי פרץ:  הדברים האלה קורים כל הזמן, מתנהל דו שיח מתמיד, לצד הציבור שאומר את דברו, בבחירות ובמחאה, שיש לה מקום כשהיא נעשית בתנאים הנכונים

שלומי פרץ:       לכן אנחנו חושבים שהתיקונים ברפורמה ובמערכת המשפט הם נחוצים, מחזקים את הכנסת, ויאפשרו עבודה תקינה באחריותם של נבחרי הציבור

שלומי פרץ:       דבר אחרון, לגבי הזימון של נציגי הממשלה, יש לנו הצעת חוק משותפת שגיבשנו, התנועה למשילות ודמוקרטיה יחד עם התנועה לאיכות השלטון, שמחייבת הגעה והתייצבות של נציגי משרדי הממשלה בוועדות הכנסת, אם אנחנו מדברים על איך אפשר לחזק את הכנסת אז אני חושב שזה כלי שיכול לסייע, והלוואי שתקדמו את זה

שלומי פרץ:  זה בוודאי מבטא הסכמה בין צדדים שונים בארגווני החברה הציבורית, שרוצים שהדבר הזה יקרה

אוהד טל: מעירה פה היועצת המשפטית ובצדק, שההצעה שלך כבר מופיעה בתקנון ובחוקי היסוד

אוהד טל:  אני מסכים איתך שיש צורך לחזק גם את מעמדה של הכנסת

שלומי פרץ: אני רק אוסיף שההצעה הזו בשונה ממה שמופיע בחוקי היסוד, מאפשרת בנוסף להפעיל סנקציות במקרה הצורך

אוהד טל: בסדר גמור, תודה לך אדוני

אוהד טל:  שי גליק, רק תציג את עצמך לפרוטוקול, בבקשה

שי גליק: שמי שי גליק, מנכ״ל ׳בצלמו׳, ארגון זכויות אדם ברוח יהודית

שי גליק:  ראשית, זו פעם ראשונה שלי פה בוועדה ואני רוצה לברך אותך ואת הוועדה במזל טוב

שי גליק:  בדרך כלל כשאני מגיע לוועדות והן ריקות, אז זה קצת מעציב ומדאיג אותי, כי תפקיד הוועדות הוא לדאוג לאזרחים, לאנשים השקופים

שי גליק:  אבל דווקא היום אני שמח

שי גליק:  כי אני חושב שהיעדרם של נציגי משרדי הממשלה מבטא איזו הבנה לגבי הרפורמה, שכנראה שהיא לא תפגע במעמד המשרדים או במעמד האזרחים, אם כבר להיפך

שי גליק:      אתן דוגמה, אני תושב בית שמש

שי גליק:  בבית שמש יש כאוס תחבורתי מאוד גדול

שי גליק:  לפני כמה שנים היה מכרז של קווי אוטובוסים, חברה אחת זכתה, חברה שנייה הגישה עתירה שבעקיבותה הוקפא המכרז, אז עכשיו אין חברה חדשה והכל זה ״טלאי על גבי טלאי״

שי גליק:  כל פעם מוסיפים עוד איזה שהוא קו, אבל הרפורמה שהייתה אמורה להיות עם הגעת החברה החדשה, לא קרתה בגלל העתירה שעדיין מתנהלת בבית המשפט

שי גליק:       כל אחד יודע שבנושא של חוזים, הכלל הראשון הוא קיום החוזה

שי גליק:  בישראל הדבר הזה השתנה, ויש את המונח של ׳פרשנות סבירה׳, שמאפשר לשופטים לפרש לפי סבירות משמעות של חוזה

שי גליק:  זה דבר שפוגע בנכונות של אנשים לחתום על חוזים

שי גליק:  אפילו במאפייה יש דבר כזה, ׳מילה זו מילה׳

אוהד טל: אני רק מציע לך לחזור בך מהדוגמה הזו

שי גליק: אני לא משווה

שי גליק:  אני מאוד מעריך שופטים ואת עבודתם הקשה

שי גליק:  יחד עם זאת, צריך להבין, שיכולת השופטים לקבל החלטה בסוגיות ציבוריות ובכוחם לשנות החלטה של נבחרי ציבור, זה מצב שהוא לא תקין והוא פוגע ברווחת האזרח הפשוט

שי גליק:       אתן דוגמה, נושא הנגשת מערכת המכפלה, זה נושא שאני מלווה המון שנים, ושייך לסוגיות ההומניטריות בלבד, לא פוליטיות

שי גליק:  הגיעו יהודים שרצו להתפלל במערכת המכפלה וביקשו לבנות שם מעלית, הם פנו לווקף בנושא, אמרו שמוכנים לשלם ושאם הם מעדיפים לבנות את זה בעצמם אז זה גם בסדר, הם עדיין יישאו בעלויות

שי גליק:  הווקף סירבו, ואני מדגיש, אין פה שום עניין ביטחוני

שי גליק:  לאחר סירובם הגיעו עם הבקשה הזו לבית המשפט, ושם זה נתקע

שי גליק:       אנחנו פנינו בשם ארגוני הנכים כדי להיות צד להליך, בית המשפט המחוזי והעליון סירבו לנו, מבלי לציין את הסיבה אגב, מה שתקע את הליך ההנגשה למשך הרבה מאוד שנים

שי גליק:  בסוף זה אושר ובעזרת ה׳ בקרוב יערך שם טקס הנגשה וכולכם מוזמנים

שי גליק:  אז מה שבעצם יקרה בזכות הרפורמה, בעניינים הומניטריים ואזרחים בעיקר, זה שהכוח יחזור אל נבחרי הציבור

שי גליק:       השבוע התראיינתי באיזה שהוא מקום, ונאמר לי שם שרוב הפסיקות של בגץ הן בעד הימין, ואמרתי, זה נכון

שי גליק:  אבל ב-10% שלא, זה מוביל לפגיעה בחיי אדם

שי גליק:  כמו במקרה של טלי חטואל

שי גליק:  למי שלא מכיר, היו בתים בציר כיסופים שרצו להרוס כדי שלא להסתכן שיירו משם על אנשים, הם הגישו עתירה לבג״ץ והם תנו צו ביניים, מהבתים האלה נורו ונהרגו טלי חטואל וארבעת ילדיה

שי גליק:  בליל הפיגוע הרסו את הבתים, אבל חמישה אנשים כבר נהרגו

שי גליק:  ה-10% האלה הם המון, ולכן חייבים את הרפורמה

שי גליק:       ואגב אשמח לשאול לגבי כל האנשים שמודאגים מהרפורמה, זה בדיוק המקום שלהם להביע את זה

שי גליק:  איפה הם?      

אוהד טל: אני חושב שהאולם הריק הזה ״צועק״ את הדאגה של חברי האופוזיציה

שי גליק: אני אדון אותם לכף זכות, אולי הם ראו את השלט - ׳דברי חכמים בנחת נשמעים׳, והבינו שלא יוכלו לצעוק כאן

אוהד טל: פה זה פחות מקבל חשיפה ציבורית ופחות ניתן לטפס על שולחנות אז כך זה נראה

אוהד טל:  טוב, חברים, אני מודה לנציגי הציבור שהשתתפו בדיון, לצוות המקצועי וליועצת המשפטית

אוהד טל:  תודה רבה לכולם